Publication: Magyar Közlöny
Issue: MK-1998-121 (Year: 1998, Number: 121)
Era: 1990-2004
Section: A Kormány a foglalkoztatás elősegítéséről és a munkanélküliek ellátásáról szóló 1991. évi IV. törvény 8. § (2)
Paragraph Index: 3354

1. Az emberi erőforrás fejlesztése, a munkavállalók iskolázottságának emelése, szakértelmének erősítése, a korszerű technológiák alkalmazása érdekében a Kormány kiemelt feladatnak tekinti az iskolai rendszerű és az iskolarendszeren kívüli szakképzés — ezen belül a foglalkoztatást közvetlenül segítő képzések — fejlesztését, a felnőtt tanulók számának emelését. 1.1. A munkaerőpiaci képzések szakirányát és tartalmát fokozottabban indokolt a helyi és regionális gazdasági szükséglethez igazítani, hogy a képzés jobban segítse a munkaerő alkalmazkodását. Támogatni szükséges a gyors indítású, a munkaadók speciális igényeihez igazodó, a munkanélküliek elhelyezkedését garantáltan segítő képzési programokat. Ehhez elengedhetetlen a munkavállalók számára a szakmai tudás átadása mellett azon készségek és kompetenciák elsajátításának segítése, amelyek növelik a képzések munkaerőpiaci értékét. 1.2. Fokozni kell az erőfeszítéseket a szakképzetlen, illetve az alacsony iskolázottságú munkavállalók képzésbe kerüléséért, különösen a tartósan munkanélküliek körében. E rétegek számára a személyiséget (a motivációt és a pályairányultságot) fejlesztő, többlépcsős képzési programok alkalmazása szükséges. Az ilyen programok a szakképzés megkezdése előtt biztosítják a hiányzó alapismeretek pótlását, és lehetővé teszik a szakképesítés több lépcsőben való elérését, amelyek különösen a halmozottan hátrányos helyzetűek felzárkózását segítik. 1.3. A munkavállalók alkalmazkodóképességének javítását, valamint a technológiai fejlődéssel kapcsolatos munkaerőigényének kielégítését elősegítheti a nyitott szakképzési formák továbbfejlesztése. 1.4. A Kormány szükségesnek tartja, hogy a támogatott munkaerőpiaci képzések esetében, lehetőség szerint mindegyik képzési programban szerepeljen álláskeresési technikák oktatása. A munkaügyi szervezet ösztönözze a nyitott távoktatási formákba való bekapcsolódást is. 1.5. A tartós munkanélküliek ellátási rendszerében — a munkanélküliekre vonatkozó együttműködési kötelezettség keretében — erősíteni szükséges a pályaorientációt segítő tevékenységet, a munkanélküliek részére pályaorientációs és álláskereső tréningeket szükséges szervezni.

Source: https://magyarkozlony.hu/hivatalos-lapok/50c0b9b8bd53ec810e2f65bce7e9b28032c2e092/dokumentumok/ee32322879d0c0baf2826336575118d8205372d6/letoltes